b'\n_START_ARTICLE_\nUlpan\n_START_PARAGRAPH_\nUn ulpan \xc3\xa9s un institut o escola per a l\'estudi intensiu de la llengua hebrea. Ulpan (\xd7\x90\xd7\x95\xd7\x9c\xd7\xa4\xd7\x9f, en plural \xd7\x90\xd7\x95\xd7\x9c\xd7\xa4\xd7\xa0\xd7\x99\xd7\x9d ulpanim) \xc3\xa9s una paraula en hebreu que t\xc3\xa9 l\'arrel en la lletra alef (la primera de l\'alfabet) i que significa "estudi")._NEWLINE_La funci\xc3\xb3 de l\'ulpan \xc3\xa9s ensenyar als immigrants adults l\'hebreu, que \xc3\xa9s la llengua nacional d\'Israel. La major part d\'aquests centres inclouen did\xc3\xa0ctica d\'hist\xc3\xb2ria, cultura i geografia israeliana. L\'objectiu principal d\'un ulpan \xc3\xa9s ajudar als nous ciutadans a integrar-se com m\xc3\xa9s r\xc3\xa0pidament i f\xc3\xa0cil a la vida social, cultura i econ\xc3\xb2mica del pa\xc3\xads.\n_START_SECTION_\nHist\xc3\xb2ria\n_START_PARAGRAPH_\nLa idea de crear centres d\'ensenyament de la llengua hebrea va tenir origen els primers dies de la creaci\xc3\xb3 de l\'Estat d\'Israel el 1948. Aquest estat de nova creaci\xc3\xb3 va haver de donar resposta a les onades massives d\'immigrants, tant provinents de refugiats de guerra europeus com de les comunitats jueves d\'\xc3\x80frica i Orient Mitj\xc3\xa0 o d\'altres llocs del m\xc3\xb3n. Si b\xc3\xa9 tenien en com\xc3\xba la seva identitat jueva, el llenguatge i la cultura dels nouvinguts es caracteritzava per l\'homogene\xc3\xaftat. El pas per un ulpan i l\'aprenentatge de l\'hebreu serviria de lla\xc3\xa7 i els ajudava a desenvolupar una identitat comuna i el sentiment de pert\xc3\xa0nyer a l\'estat israeli\xc3\xa0.\n_START_SECTION_\nEn l\'actualitat\n_START_PARAGRAPH_\nLa instituci\xc3\xb3 de l\'ulpan segueix fins avui en dia assistint els nous arribats. N\'existeixen nombroses institucions privades si b\xc3\xa9 la majoria s\xc3\xb3n administrades per l\'Ag\xc3\xa8ncia Jueva, els municipis, els quibuts i les universitats dels pa\xc3\xads. Els cursos s\xc3\xb3n gratu\xc3\xafts als ulpanim per als nous immigrants. Des de l\'establiment del primer ulpan a Jerusalem del 1949 s\'hi han graduat m\xc3\xa9s d\'1,3 milions de persones._NEWLINE_Com a reconeixement a la seva aproximaci\xc3\xb3 innovadora a l\'ensenyament de la llengua des d\'una perspectiva cultural, el sistema de l\'ulpan ha estat adoptat per aquells pa\xc3\xafsos que intenten reviure els seus llenguatges nacionals. Entre alguns d\'aquests indrets hi figuren Gal\xc2\xb7les, Azerbaidjan, Bretanya, Catalunya i Nova Zelanda. En el cas de Gal\xc2\xb7les es mantingu\xc3\xa9 el nom d\'ulpan per un dels seus cursos de principiants, amb el nom en ortografia gal\xc2\xb7lesa Wlpan. La versi\xc3\xb3 en ga\xc3\xa8lic escoc\xc3\xa8s, anomenada \xc3\x99lpan, ha estat sent desenvolupada des de 2007.\n_START_SECTION_\nAls quibuts\n_START_PARAGRAPH_\nUna nombrosa quantitat de quibuts a Israel ofereix cursos d\'ulpan. La seva durada t\xc3\xadpica sol ser de 5 mesos, durant els quals l\'ulpanista reparteix el seu temps entre l\'estudi de la llengua i la feina. Aquesta proposta tamb\xc3\xa9 s\'ofereix a joves i turistes. Un dels m\xc3\xa9s coneguts \xc3\xa9s el de Gan Xemuel, especialitzat en joves immigrants que s\'apuntaven a seguir una carrera universit\xc3\xa0ria al pa\xc3\xads, i que ha tingut especialment \xc3\xa8xit amb immigrants de Llatinoam\xc3\xa8rica.'